
Den farligste fordommen er troen
på at vi ikke har noen.

VEIKKO A. KOSKENNIEMI

Hvis det er fornuften som former mennesket,
så er det følelsen som leder henne.

JEAN-JACQUES ROUSSEAU


1

[image: image]

Torsdag 8. mai 2008

Fredrika Levinder kikket på klokken. Om sju sekunder ville hun begynne joggerunden sin. Denne morgenen var hun fast bestemt på å slå rekorden sin på tolv førtifem.

Solen lyste fra en lyseblå himmel, ikke en sky var å se. Det var kjølig i luften, og skogen luktet friskt av nåler, jord og trær.

Hun begynte å løpe. Som vanlig var de første skrittene de tyngste. At det var fuktig på stien etter regnet den natten, gjorde det enda tyngre enn vanlig. Men hun følte seg pigg og full av energi, og hvis hun sparte på kreftene til den siste bakken, burde hun kunne slå rekorden sin.

Det er rart, tenkte hun. Selv om hun bare hadde sovet seks timer natten før, følte hun seg mer uthvilt enn på lenge. Hun hadde sittet oppe til kvart på ett og forberedt presentasjon hun skulle holde for to av bankens storkunder. Datamaskinen hadde streiket, og da hun til slutt hadde fått den til å fungere, hadde hun tilfeldigvis oppdaget at en del av tallene måtte oppdateres.

Noen ganger har man flaks, tenkte hun. Sjefen hennes ville ikke ha blitt fornøyd hvis hun hadde vist feil kalkyler. En slik tabbe kunne ha tvunget ham til å gjøre alvor av trusselen om å omplassere henne. Hun visste at hun ikke hadde gjort det bra på jobben i det siste, men nå skulle det bli andre boller.

Nå som hun endelig hadde tatt avgjørelsen. Det var sikkert derfor hun hadde sovet så godt i natt. God samvittighet er den beste hodeputen, som faren hennes pleide å si.

Hun nådde den første nedoverbakken og prøvde å slappe av, lot beina løpe av seg selv. Hun bestemte seg for ikke å tenke på det som hadde skjedd. Dette var alenetiden hennes, og hun hadde tenkt å nyte den. Ikke engang det at Adam lå hjemme med feber for fjerde dag på rad, gjorde henne i dårlig humør. Mormor Elise var den perfekte barnevakt, og ifølge henne var Adam allerede i bedre humør takket være to ispinner og det siste nummeret av Fantomet. Den rapporten hadde hun fått fra moren sin da hun ringte for bare noen minutter siden.

Og selv om hun hadde kommet av gårde litt senere enn vanlig i dag morges, ville hun rekke å være på kontoret i god tid før det første møtet. Det eneste som stresset henne, var at hun ikke måtte glemme å levere tilbake bøkene hun hadde på hurtiglån. Hun var allerede tre dager forsinket, og det var ikke likt henne å ikke være punktlig. Men også det var en bagatell sammenliknet med det hun hadde vært gjennom i det siste.

Hun trakk den friske luften ned i lungene, kjente at hun begynte å bli varm. Her og der hadde det dannet seg små vannpytter på stien, og det surklet rundt skoene hennes. I trærne konkurrerte fuglene om å kvitre høyest. Det gjorde henne lettere, og hun følte seg opplivet. I dag hadde hun til og med lagt igjen mp3-spilleren hjemme. Ikke engang Madonna eller Robbie Williams kunne konkurrere med vårens egen symfoni av lyder.

Hun vendte ansiktet mot solen, kjente at den varmet. Hun tenkte på Victor. Avgjørelsen om å bli hos ham var den rette. Selv om de ikke hadde det godt sammen, ville hun ikke gå fra ham. De hadde vært gift i snart 15 år, og disse årene hadde skapt bånd mellom dem som var blitt synlige først da hun prøvde å gjøre seg fri. Gresset ville alltid være grønnere på den andre siden, men bare i korte glimt, og alt falmet med tiden. Det satt langt inne å innrømme det, men Victor var hennes eneste trygghet i livet.

Og det var hennes feil at situasjonen var som den var. Det var hun som hadde sveket ham. Men hun hadde ikke klart å motstå fristelsen. Kjærligheten til Victor hadde kjølnet og blitt erstattet av en gnagende irritasjon over hans feil og mangler. Eller særegenheter, som hun hadde bestemt seg for å kalle dem fra nå av. Skjeggstubbene i vasken, den høylytte snorkingen som vekket henne om natten, og de stadige kommentarene foran TV-en.

Nå hadde hun overtalt seg selv til å se alt fra den lyse siden. Prøve å finne tilbake til den stille kjærligheten og respekten som en gang hadde vært mellom dem. Men det ville ikke bli lett. De siste månedene hadde Victor blitt så annerledes. Han langet ut mot henne på en måte han aldri hadde gjort før, tok nesten ikke på henne lenger og så henne sjelden i øynene.

En gang – da de for en gangs skyld hadde delt en flaske vin til maten – hadde han brust opp og grepet henne hardt i armen. Og det bare på grunn av en liten uenighet som hun ikke engang husket hva handlet om. Men det ukontrollerte raseriet i blikket hans ville hun aldri glemme.

Kanskje visste han. Kanskje hadde han på en eller annen måte oppdaget det hun hadde gjort. Men da ville han vel ha sagt noe?

Hun skjøv fra seg tankene, fokuserte på pusten. Beina kjentes tunge, og fuktigheten fra bakken hadde trengt inn i skoene. Hun ble sint på seg selv for at hun ikke hadde kjøpt de nye GoreTex-skoene hun hadde sett på Stadium i Storgatan på lørdag.

Nå kom hun til stedet der stien tok en nitti graders sving. Seks hundre meter igjen. Et blikk på klokken viste at rekorden var innenfor rekkevidde. Hun tok svingen så krapt som mulig og kom inn på en strekning som lå i skygge. Granene sto tette og høye rundt henne, og luften ble kald og rå. Fuglesangen hadde forstummet, og det eneste hun hørte, var pulsen som slo i tinningene.

En plutselig uro kom over henne. Hun forsto ikke helt hvorfor. Tanken på at det skyldtes mørket og den uventede stillheten, føltes bare tåpelig. Hun merket at hun hadde økt takten selv om hun visste at hun måtte spare krefter til oppoverbakken på slutten.

Hun tvang seg til å senke takten, men hjertet slo stadig raskere, og følelsen av ubehag forlot henne ikke.

Da brøt en rask melodi stillheten. Det var mobilen. Siden hun nettopp hadde snakket med moren, var den første tanken at det var sjefen hennes som lurte på hvor hun var. At man aldri kan få være i fred, tenkte hun og stoppet. Hun dro opp glidelåsen i rumpetasken og fisket opp telefonen.

Skjermen viste at hun hadde gjettet feil. Det var ikke fra kontoret. Med bekymret mine la hun telefonen mot øret og svarte.

Ilden spredte seg raskt. Sara og Erik Jensen sto foran maibålet på Norra berget og så flammene klatre opp gjennom lagene av trær, kvister og annen bråte som lå i en imponerende høy haug på parkeringsplassen. Erik trillet vognen fram og tilbake i en jevn rytme og håpet at Sanna, som nettopp hadde fylt to, ville sovne. Sara holdt storesøsteren hennes, Erika, i hånden slik at ingen plutselige klemmer eller kyss skulle forstyrre leggeprosedyren.

Klokken var kvart over åtte på valborgsnatten. Som vanlig hadde folk gått mann av huse for å feire våren. To personer hadde allerede presentert repertoaret sitt, og nå var det på tide for koret til pensjonistforeningen å stemme i Sköna maj. Det var kaldt i luften. En svak vind blåste inn fra nordvest og ga liv til bålet som nå brant for fullt. Flammene avtegnet seg som oransjerøde bølger mot den mørkeblå himmelen. Lukten av fuktig, brent ved blandet seg med lukten av grillpølser og krutt fra fyrverkeriet som noen tenåringer fyrte av et stykke unna.

Da tre kinaputter smalt av i tett rekkefølge, slo Sanna opp øynene, og etter et halvt sekunds forvirring begynte hun å gråte. Erik kastet et rasende blikk på guttene og løftet Sanna ut av vognen. Han la henne mot skulderen og begynte å vugge sidelengs som han pleide når hun skulle sove, men det var nytteløst. Da han hadde nynnet et halvt vers av Mors lilla Olle, kjente han at den lille kroppen strakte på seg, med armen rett ut og den lubne pekefingeren rettet mot ilden.

«Se der, pappa. Se, det blennej!»

Erik innså at slaget var tapt og at Sanna ville være våken i minst tre timer framover. Like greit, tenkte han. Da får vi kanskje sove lenge i morgen. Det kunne han trenge. Han hadde fremdeles ikke tatt igjen timene med søvn han hadde mistet i løpet av ukens nattevakter, og i dag hadde han dessuten fått beskjed om å steppe inn på akutten, siden den vakthavende legen hadde fått omgangssyke.

Erika slapp morens hånd og hoppet bort til Erik med dårlig skjult glede over at lillesøsteren hadde våknet.

«Hei, Bolla!» ropte hun og strakte opp armene mot Sanna.

Erik satte seg på huk. Erika slo øyeblikkelig armene rundt halsen på Sanna og ga henne en klem, som raskt gled over i et brytergrep som fikk den nyvåknede til å vri seg som en mark og protestere høylytt.

«Sånn ja, nå holder det», sa Erik og reiste seg opp med Sanna i armene.

«Kan hun ikke komme ned og leke?» spurte Erika og spratt en runde rundt beina hans.

«Nei, det er så mye folk her, og fyrverkeri også. Dere får leke senere.»

Erik løftet Sanna opp på skuldrene sine. Erika stoppet ringdansen, glodde skuffet på ham og sa:

«Jeg vil også sitte på skuldrene dine.»

«Det var vel unødvendig», sa Sara og ga Erik et irritert blikk. Snakk om psykologi.

Hun strakte ut hånden mot sin eldste datter og sa:

«Kom, gullet mitt, vi tar en runde og ser om noen av vennene dine fra barnehagen er her. Jeg syntes jeg så Julia for litt siden.»

Sara tok Erika i hånden, og de forsvant i folkemengden. Erik sto igjen med blikket i flammene, bet seg i underleppen og følte seg dum. Kunne hun ikke i det minste prøve å være litt hyggelig? tenkte han. Herregud, det får være måte på millimeterrettferdighet.

Han pustet inn den kjølige aprilluften og prøvde å roe seg ned. Han visste at Sara ikke hadde hatt det så bra i det siste. Klesbutikken der hun hadde jobbet de siste 15 årene, hadde gått konkurs ved årsskiftet, og da Sanna begynte i barnehage og mammapermisjonen var over, hadde hun plutselig ikke hatt en jobb å gå tilbake til. Selv om hun hadde søkt flere jobber, hadde hun ikke fått noe. Hun ble mer og mer oppgitt for hver dag som gikk. Det eneste hun snakket om for tiden, var hvor kjedelig det var å gå hjemme som en slags au pair.

I løpet av hele middagen hadde de diskutert Saras problemer. Lammekjøttkaker med fetaost hadde ikke smakt like godt som vanlig, selv om de hadde fått selskap av en flaske Navajas fra 1997.

Han hadde prøvd å støtte henne og sagt at lykken snart ville snu. Men hun ville ikke høre på det øret. Og som vanlig var hun sur på ham for at han jobbet for mye. I går kveld, da han hadde dratt inn til sykehuset og etterlatt henne med to sure unger som nektet å sove, hadde hun til og med begynt å skrike til ham foran barna.

Det hjalp ikke at han gang på gang hadde sagt at han ikke hadde noe valg når han ble innkalt til ekstravakt. Og argumentet om at det faktisk var han som forsørget familien, gjorde henne bare enda mer forbanna. Han var heller ikke fornøyd med situasjonen. Det var ikke noe han ønsket mer enn at Sara skulle skaffe seg jobb. Men det nyttet ikke å lukke øynene for realitetene. Regningene måtte betales, og derfor måtte han jobbe. Dessuten hadde han fått dobbel lønn for vakten, siden han var blitt beordret – men det hadde han ikke sagt til Sara. Hun ville bare ta det som enda et stikk om at hun ikke bidro til familieøkonomien.

Vinden endret retning, og noen glødende flak seilte ut i den blå skumringen og sluknet. Erik kjente varmen fra ilden og tok tre skritt tilbake. Sanna satt fornøyd på skuldrene hans og utbrøt nå og da et «se der!», alltid med ulik betoning og ulik grad av opphisselse. Hunder og andre dyr tronet fremdeles høyest når det gjaldt evnen til å fange Sannas interesse.

Ja ja, tenkte han. Det er vel bare sånn det er å ha småbarn. Og det går opp og ned i alle forhold. Vi har nesten ikke tid til hverandre lenger og sjelden anledning til å vise hverandre ømhet. Etter reisen til London i vinter hadde de hatt sex høyst én gang i måneden, og da skjedde det mest på autopilot, siden begge var så trøtte.

Sanna ga fra seg en kort latter, og i øyekroken så Erik at en gammel dame smilte til henne.

Det kommer til å bli bra mellom oss igjen, tenkte han. Snart finner Sara seg en ny jobb og blir glad igjen. Blir den samme Sara som han en gang hadde forelsket seg i, og som han fremdeles likte veldig godt. Hun var i hvert fall den beste moren han kunne ønske seg til de fantastiske jentene deres.

*

Sara holdt Erika hardt i hånden. Hun styrte rundt ilden og speidet etter Julia og moren hennes, men de sto ikke lenger der hun hadde sett dem. Erika maset uavbrutt om å få sitte på pappas skuldre. Til slutt orket ikke Sara å høre mer. Hun tok opp sjokoladeplaten hun hadde i jakkelommen og brakk av to striper. Erika fikk den ene, lyste opp som en sol, gjorde et hopp og klappet med hendene. Godteri når det ikke var lørdag var et unntak, men det var tross alt valgborgnatt, og hva gjør man ikke for å få litt fred? tenkte Sara og stakk den andre biten i munnen. Når Erik er så dum, kan han ta prinsippene sine og stappe dem et visst sted.

De stoppet opp og lyttet til koret som nå var midt inne i O hur härligt majsol ler. Sara syntes at melankolien i melodien stemte med hvordan hun følte seg innvendig.

Nå hadde hun vært arbeidsløs i fire måneder. Ingenting tydet på at hun ville finne en jobb før sommeren. Klesbutikker vokste ikke akkurat på trær i Sundsvall – og de hun ville jobbe i, hadde ingen stillinger ledig i overskuelig framtid. Vikariatene som arbeidsformidlingen hadde foreslått for henne, hadde hun øyeblikkelig takket nei til. Hun hadde jobbet i klesbutikk i så å si hele sitt voksne liv og kunne ikke tenke seg å plutselig sette seg i kassen på McDonald’s eller begynne å vaske kontorer.

På den andre siden holdt hun ikke ut å være arbeidsløs. Hun ble bare mer og mer isolert, og følelsen av at samfunnet ikke lenger trengte henne, vokste seg stadig sterkere. Riktignok hadde hun hørt venninner klage over hvor slitsomt det var å ikke ha jobb, men det var først nå som hun selv var rammet at hun forsto hvor plagsomt det var. Hun følte at hun beveget seg lenger og lenger bort fra seg selv for hver dag som gikk.

Erika dro henne i armen.

«Mamma, kan jeg få en sjokoladebit til? Vær så snill?»

Det bedende blikket var vanskelig å motså.

«Ja, men bare én bit til. Du vet at det ikke er bra for tennene.»

Sara brakk av enda en stripe og ga den til Erika. Sangen tonet ut, og folk applauderte. Korlederen dro en anekdote om den neste visen, men Sara lyttet ikke. Hun tenkte på alle jobbintervjuene hun hadde vært på de siste månedene. Hver gang var hun blitt avvist av yngre jenter eller guttunger som knapt nok var tørre bak ørene. Alt skulle være så ungt og hipt for tiden – det var som om erfaring ikke lenger telte. Og hun var tross alt bare 37 år. Det var jo helt kokko.

For hver avvisning hun hadde fått, var hun blitt stadig mer usikker på seg selv. Den siste måneden hadde hun bare søkt én ny jobb, og selvtilliten hadde nådd bunnen.

Hun visste ikke om hun orket å bli ydmyket av enda et nei. Selv om hun visste at hun måtte være aktiv for å finne en jobb hun virkelig ville ha, gjorde hun alt for å slippe å plukke opp telefonen og ringe rundt. Det var ikke et støvkorn i huset, fryseren var fullstappet med pølsegryte, kjøttsaus og vegetarisk lasagne, og hun var mer aktiv enn noensinne i foreldregruppen i barnehagen.

Til å begynne med hadde det selvpålagte husarbeidet hjulpet henne med å glemme bekymringene sine. Men i det siste hadde hun begynt å føle seg utnyttet. Da Sanna begynte i barnehage, hadde Erik vært veldig rask med å overlate ansvaret for hjemmet til henne. I løpet av uken som hadde gått, hadde hun til og med vasket bilen og betalt månedens regninger i nettbanken.

Hun innså at hun var destruktiv og gjorde seg selv til martyr, men orket ikke å bryte mønsteret. Og det var veldig slitsomt å være økonomisk avhengig av Erik. Selv påpekte han hele tiden at han måtte jobbe så mye for å forsørge familien, særlig nå som foreldrepermisjonen var over. Men det var ikke hun som hadde bestemt at de skulle kjøpe den dyreste plasma-TV-en, nytt digital-kamera og to bærbare datamaskiner. Hun ville heller leve et enklere liv, bare hun fikk mer hjelp med barna og andre hverdagsoppgaver.

Hun kjente trykket over brystet som hun hadde merket stadig oftere i det siste. Kunne ikke Erik se hvordan hun hadde det og prøve å hjelpe henne? Det eneste han gjorde var å lytte og se medlidende ut.

Prektige Erik. Han hadde alltid et vennlig ord til alle, men når Sara følte seg på sitt bitreste, spurte hun seg om det virkelig fantes en oppriktig velvilje bak fasaden. Hun hørte stemmen hans som et ekko i hodet: «Alt kommer til å bli bra igjen, Sara. Stol på meg.»

Hun fnyste. Når hadde han tenkt at det skulle skje? Nå hadde det gått fire måneder uten at det hadde skjedd noe, og hun fikk vanskeligere for å puste for hver dag som gikk. Hun hadde til og med mistet lysten til å male og skulptere, som hun tidligere likte så godt. Det kunne ikke fortsette på denne måten.

Hun tok Erika i hånden og gikk videre. Igjen kom hun til å tenke på reisen til Provence som hun hadde funnet på internett i går. Et skrivekurs i middelalderlandsbyen Saint-Paul-de-Vence, med veiledning av to forfattere som begge hadde godt renommé. Kurset var neste helg, torsdag til søndag, og hun følte at det var akkurat det hun trengte for å komme seg vekk en stund.

Hun hadde alltid likt å skrive, mest dagbøker og små betraktninger om livet i sin alminnelighet. I sommerferien etter videregående hadde hun tatt et skrivekurs i Bohuslän som hadde resultert i en veldig romantisk novelle om kjærligheten mellom to studenter. Noen måneder senere hadde hun truffet Erik, og den mer håndgripelige kjærligheten hadde tatt overhånd. Siden den gang hadde hun bare skrevet kortere tekster, høyst sporadisk når hun fikk ånden over seg.

Men i sorgen over å gå uten jobb hadde behovet for å skrive igjen vokst seg sterkt. De siste ukene hadde hun sittet litt hver kveld og rablet i den røde notatboken som hun hadde fått av Erik til jul. Hun hadde ideer til flere noveller og kanskje en roman, men innså at hun trengte hjelp for å komme i gang. Og så hadde hun funnet skrivekurset i Saint-Paul-de-Vence, som hun hadde besøkt en gang da hun var på språkreise i Marseille. Hun husket byen som veldig vakker, og da hun kikket på bilder på internett, hadde hun kjent en sterk lengsel dit. Dessuten ville hun sikkert bli tilbudt en jobb hvis hun bare forsvant fra byen noen dager.

Sara kastet et blikk på Erika som slikket fingrene rene for sjokolade. Hun følte et stikk av dårlig samvittighet. Er det noe i veien med meg, siden jeg vil reise bort fra barna mine og mannen min? Nei, sa hun til seg selv. Det er helt normalt, alle venninnene hennes hadde samme behov. Man må få lov til å være voksen iblant.

Spørsmålet var om Erik ville la henne dra? Hun hadde tenkt å spørre ham mens de spiste middag, men hadde ikke fått seg til å gjøre det. Stemningen hadde vært dårlig nok som den var, og hun hadde ikke villet forverre den ytterligere. Hun visste at Erik hadde vakt den helgen, men foreldrene hennes hadde lovet å stille opp som barnevakter, så det praktiske var ikke noe problem.

Hun bestemte seg for å ta motet til seg og spørre Erik. Det verste som kunne skje, var tross alt at hun fikk et nei.

Nå så hun Sannas blonde lugg ett hode høyere enn alle andre. Fremdeles på pappa skuldre, med verden for sine føtter. Sara kjente at hun var svett i hånden og slapp taket i Erika. Hun innså at hun var nervøs, og ble irritert på seg selv for at hun følte det slik. Erik ville sikkert forstå. Han hadde sagt at han var villig til å støtte henne bare hun fortalte ham hva hun ønsket. Dessuten var han en fantastisk far for barna.

Sara innså at hun hadde overreagert da han hadde løftet Sanna opp på skuldrene, men hun var trøtt og lei seg. Og hun visste at Erik ikke pleide å ta seg nær av utblåsningene hennes. Hun tok Erika i hånden igjen og gikk utenom en gjeng skrålende ungdommer med fargerike kjeledresser og studentluer, som sto i ring og røykte og drakk øl. Teknisk høyskolestudenter, tenkte Sara med et sukk og gikk skrått foran Erika så hun ikke skulle oppdage partyjentene og begynne å peke og stille spørsmål.

Nå fikk Erik øye på dem. Han smilte og løftet øyeblikkelig ned Sanna.

«Nå er det din tur», sa han og så på Erika.

Sara fikk Sanna i armene, og Erik dro med et visst besvær Erika opp til den populære utkikksposten.

«Beklager at jeg var teit», sa Sara, «men du vet hvordan det er.»

«Det går bra», sa Erik. «Fant dere Julia?»

«Nei, men jeg fikk sjokolade!» utbrøt Erika og slikket seg om munnen.

«Okla, okla!» hylte Sanna og strakte armene mot Sara.

Erik kikket på Sara og hevet øyenbrynene, men smilte fremdeles.

«Ja da, ja da, dere skal få», sukket hun og ga Sanna og Erika hver sin bit før hun delte den siste stripen med Erik.

De sto tause en stund, kikket på ilden som nå hadde brent ned til glør i den ytterste ringen på bakken. To damer med Lions-bøsser skramlet forbi og smilte til barna, som smattet på sjokoladen. Koret tok en pause, og stemmesurret rundt bålet økte i styrke. Sara snudde seg mot Erik, lette etter blikket hans og fikk det.

«Du », sa hun. «Det er noe jeg har gått og tenkt på. Noe som ville ha hjulpet meg til å komme meg på beina igjen. Få tilbake litt av selvfølelsen.»

«OK, hva da?»

Hun nølte et øyeblikk. Så sa hun ordene hun ville angre på resten av livet.

«Jeg kunne tenke meg å reise bort en stund.»


3

[image: image]

Sebastian, sju år, spente buen og siktet.

«Følg med nå, denne gangen treffer jeg blink!»

Elias, som var elleve måneder yngre, gjorde som han fikk beskjed om. Pilen fløy bort og landet tre meter til høyre for furuen med målskiven.

«Bravo!» ropte Elias og strakte armene i været.

«Æsj», sa Sebastian. «Jeg bommet jo. Må prøve igjen, for når cowboyene kommer, får vi ingen ny sjanse.»

«Nei, da skyter vi dem med en gang og stjeler gønnerne deres», utbrøt Elias og formet hånden til en pistol og siktet mot furustammen. «Pang! Pang!»

Sebastian senket buen og kikket surt på Elias.

«Åh! Du glemmer jo at vi er indianere. Vi er blekansiktenes fiende nummer en. Glem aldri det.»

Elias dro hånden over fjærene på hodet.

«Nei, nei, jeg lover.»

Sebastian hentet pilen og børstet bort jord fra spissen. Så la han hakket mot strengen på den hjemmelagde buen sin, knep igjen det ene øyet og siktet igjen. Elias plukket opp en pinne fra jorden og risset et kors inn i en av de få snøflekkene som fremdeles var igjen på bakken. Solen varmet godt. Det var en perfekt dag for å leke i skogen.

De hadde fått lov å gå til hytta som de hadde bygget i juleferien sammen med faren sin. Nå hadde de ikke vært der på noen uker og det ville bli spennende å se hvordan den så ut når nesten all snøen var borte. Sebastian var sikker på at han ville finne veien. Han pleide å bli med moren sin på tur i skogen, og dessuten lå hytta ikke langt hjemmefra. Det var bare å gå lysløypa til man kom til den store steinen og så ta til høyre og følge bekken.

Sebastian skjøt pilen, og da den traff midt i målskiven, løftet han hendene og ropte:

«Yess! Bullseye!»

Elias visste ikke hva det betydde, men det sa han ikke. I stedet hoppet han rundt i en vill dans og viftet med pinnen i luften.

«Nå kan bleikfisene bare komme», sa Sebastian og skrattlo.

«Nå kan fisene bare komme», sa Elias og lo enda høyere.

Sebastian ble med ett alvorlig og la hånden bak øret og lyttet.

«Nå må vi skynde oss til hytta. Jeg synes jeg hører lyden av hover som nærmer seg …»

Han tok pilen og buen og gikk skrått opp mot lysløypa igjen. Elias fulgte hakk i hæl og slo pinnen i jorden. Han tenkte at han overhodet ikke ville være indianer. Han ville være Harry Potter. Tenk å kunne rette tryllestaven mot en cowboy og forsteine ham på et millisekund!

«Zabbadang!» ropte han og pekte med pinnen på en einerbusk som så ut som et troll.

Ingenting skjedde. Pinnen var kanskje ikke så magisk likevel, men hvis han holdt den veldig hardt, ville den sikkert bli det.

De kom opp på stien. Sebastian skygget for solen med hånden og speidet. Akkurat idet de skulle begynne å gå igjen, hørte de et høyt og gjennomtrengende skrik. Det lød som om det kom fra rett bak kollen de hadde foran seg. Sebastian snudde seg mot Elias og holdt en pekefinger over leppene.

«Hysj!» hvisket han. «Blekansiktene har tatt en av indianerkonene våre som gissel. Vi må befri henne.»

Elias nikket og lurte på hva det var Sebastian nå hadde funnet på. Han var redd og ville hjem, men våget ikke å si noe. Det verste han visste var å bli kalt feiging. Sebastian tok ham i armen, og de listet seg ned i grøfta igjen. Sakte krysset de seg fram gjennom tett bjørkekratt. Da de kom opp i høyde med åsen, gikk de skrått opp mot stien igjen.

Plutselig stoppet Sebastian opp og stirret på bakken foran seg. Han satte seg på huk og plukket opp en svart, avlang gjenstand. Elias gikk rundt ham og så at det var en mobiltelefon.

«Wow», sa Sebastian. «Det er helt sikkert en av cowboyene som har mistet den. Vi tar den med oss til hytta og gjemmer den.»

«Som vår egen skatt», sa Elias håpefullt.

«Akkurat», sa Sebastian.

De to guttene betraktet telefonen. Sebastian kjente den øyeblikkelig igjen – mammaen deres hadde en som var helt lik. En grønn firkant med hvit telefon lyste på skjermen, med et telefonnummer ved siden av. Sebastian løftet telefonen til øret, og hørte at det suste som om forbindelsen var åpen. Han fant knappen på toppen av mobilen og trykket den inn helt til skjermen sluknet.

«Sånn», sa han stolt. «Vi må spare på batteriet.»

«Selvfølgelig», sa Elias.

Sebastian stakk mobilen i lommen på den semskede skinnbuksen sin og kikket strengt på Elias.

«Og du får absolutt ikke lov til å si til noen at vi har telefonen. Dette er vår hemmelighet. Forstår du?»

Klart Elias forsto. Han var jo ikke dum i hodet.

«Jeg holder kjeft», sa han, for det hadde han hørt en tøff politimann si på film.

«Bra», sa Sebastian.

Han satte pilen til buen og siktet på en maurtue noen meter unna. Pilen suste i vei til høyre og forsvant inn i en bjørkelund.

«Typisk», sa Sebastian og løp etter pilen.

Da han kom fram til skogholtet, så han noe hvitt som hang fra en lav gren. Så ut som en liten stoffbit som svaiet i vinden. Han glemte pilen og plukket opp det nye funnet sitt.

«En jenteunderbukse», sa han og så overrasket ut.

Han gransket den nærmere. Den var istykkerrevet, men stoffet var glatt. Kanskje gikk det an å bruke den til noe i hytta. Da han hadde tenkt tanken, følte han seg plutselig litt engstelig. Dette passet ikke inn i leken, og nå begynte han å spørre seg om hvor alle tingene egentlig kom fra.

Han kikket seg rundt for å se om det var noen som prøvde å spøke med dem. Pappa kunne finne på mye tull, men noe sånt hadde han aldri gjort før. I grøfta et stykke unna oppdaget Sebastian en joggesko i gresset. Han smilte. Det var åpenbart noen som prøvde å spille dem et puss. Han løftet buen og begynte å smyge seg mot skoen. Det myke gresset gjorde at han ikke laget en lyd. Han gjorde tegn til Elias om at han skulle følge etter, og lillebroren adlød med en viss tvil.

Et bein med rosa bukse kom til syne, og nå forsto Sebastian at det virkelig var et menneske som gjemte seg i gresset.

«Indianerne angriper!» ropte han og tok tre raske skritt mot hvem det nå var som lå i bakhold.

Han stanset brått og trakk pusten. Sto lenge urørlig og bare stirret. Til å begynne med forsto han ikke det han så. I gresset mellom noen bare trær lå en kvinne. Hun var omtrent like gammel som mamma, hadde rosa joggedress på seg, og joggebuksa var trukket ned til anklene. Hun hadde ingen truse, og Sebastian slapp stoffbiten han holdt i hånden. Elias kom opp ved siden av ham og gispet. Kvinnen lå helt stille, og blikket hennes stirret rett opp i himmelen. Sakte gikk det opp for Sebastian hva det var han så. Han henvendte seg til lillebroren sin, som var blitt kritthvit i ansiktet.

«En dødning», sa han myndig.

Elias nikket og pillet med pinnen i bakken foran seg.

«En dødning», gjentok Sebastian med høy stemme.

Han hadde aldri sett et dødt menneske før, bare på film. Men det hadde han ikke tenkt å fortelle til Elias.

«Jeg vil hjem», sa Elias, for nå brydde han seg ikke lenger om han ble kalt feiging.

«Som indianer må man være forberedt på det meste», sa Sebastian. «Men greit, vi kan gå hjem og spille dataspill hvis du vil.»

«Nå med en gang», sa Elias.

De snudde og gikk opp på stien. Sebastian stoppet opp og kastet et siste blikk på kvinnen i gresset. Elias stirret ned i bakken og tegnet en sirkel i sagflisen med tryllestaven. Så begynte de å tusle hjemover. Da de hadde gått et stykke, så de en lyshåret kvinne med ryggsekk litt lenger innover i skogen. Hun sto ved en gran, hadde ryggen til dem og viftet med noe oransje.

Sebastian og Elias vekslet et raskt blikk, så begynte de løpe så raskt de klarte. Først da de kom hjem til sin egen gate stoppet de opp og pustet ut.

Etterforsker Sven Hamrin satt på kontoret sitt og mistrivdes. Han stirret oppgitt på papirhaugene som tårnet seg opp på skrivebordet. Egentlig burde han sette i gang og gå gjennom alle anmeldelsene om innbrudd, biltyverier og vold – men han orket ikke. Med et sukk konstaterte han at antallet oppgaver økte for hver dag som gikk.

De siste fire månedene hadde vært et helvete. Ved årsskiftet var han blitt omplassert til skrivebordstjeneste, noe som innebar at han i praksis ikke fikk lov til å forlate kontoret sitt annet enn til toalettbesøk og kaffepauser. Og alt var den forbannede Ivan Kadinskijs feil.

Riktignok innså Hamrin at han bare hadde seg selv å takke. Men hvis Kadinskij ikke hadde tilbudt ham travkupongen verdt 158 000 kroner, ville han aldri ha blitt fristet til å ta imot bestikkelsen for å komme seg ut av knipen han satt i med spillegjeld til oppover ørene. Han hadde tatt imot kupongen, og så var katastrofen et faktum. En politimann som lar seg kjøpe, er ikke verdt noe. Så nå satt han her som en annen papirmølle og følte seg stadig mer nedtrykt.

Hamrin tok en slurk fra plastkoppen på bordet og konstaterte med en grimase at kaffen allerede var kald. Med et dypt sukk prøvde han å stramme seg opp. Han visste at han burde være glad for at han overhodet hadde fått beholde jobben, og var veldig takknemlig overfor Johan Axberg som ikke hadde fortalt politisjef Ståhl og de andre i gruppen om bestikkelsen. I stedet hadde Axberg sagt at Hamrin var utkjørt etter å ha jobbet for mye og måtte roe ned tempoet med skrivebordsarbeid i noen måneder. Til Hamrins store overraskelse hadde alle kjøpt forklaringen uten innvendinger.

Axberg hadde også støttet ham i avgjørelsen om å levere tilbake bestikkelsen til Kadinskij. En iskald januarkveld hadde Hamrin lagt kupongen og de 20 000 kronene som Kadinskij krevde i rente i en boks på togstasjonen. Så hadde han satt seg på en benk og latt som om han leste avisen til en av Kadinskijs livvakter kom og tømte boksen.

Men Hamrin visste at det bare var et spill for galleriet. Kadinskij hadde også truet familien hans, og Hamrins løfte om å holde seg unna Kadinskijs butikker gjaldt fremdeles.

Hamrin knyttet høyreneven og trykket den mot bordplaten. Han visste at Kadinskij ikke ville nøle med å utpeke familien hans til mål hvis han brøt avtalen. En korrupt politimann kunne alltid la seg kjøpe igjen, med eller uten trusler. Men han følte likevel en viss lettelse over å ha betalt pengene tilbake.

Han reiste seg, gikk bort til vasken og skylte ansiktet. Det strammet i ryggen, og han visste at det skyldtes at han beveget seg for lite. Han veide 110 kilo, hvorav det meste var muskler, og han måtte trene hver dag for å holde seg i form. Men da han ble ekspedert til papirmølla, var det blitt stadig vanskeligere å komme seg ned på gymmen for å pumpe jern. De siste ukene hadde ryggen begynt å protestere. Og det var ikke blitt bedre av at han i går hadde stått bøyd over motoren til øyenstenen sin i tre timer – en Chevrolet Caprice Classic 79-modell – for å prøve å få den til å starte. Han hadde ikke funnet noe feil, noe som irriterte ham enormt siden han ikke hadde råd til å levere bilen på verksted. I dag morges hadde han dermed blitt tvunget til å be Anja skysse ham til politihuset. Som om hun ikke stilte opp nok for ham som det var.

Han sukket igjen og stirret på ansiktet sitt i speilet. La merke til de mørke ringene under øynene og skjeggstubbene som vokste ujevnt på kinnene og haken. Han så ikke ut, men det var ingenting i forhold hvordan han følte seg innvendig.

Det verste var at han hadde vært på sporet av en stor narkohandel da han ble tvunget til å legge ned spaningen på Kadinskij. Noen uker senere hadde en ny type heroin begynt å florere i byen. Det var ikke vanskelig å se sammenhengen.

Heroinet var helt syntetisk, uten opium som råvare, og veldig vanskelig å dosere. I noen tilfeller kunne en dose på størrelse med et saltkorn føre til døden. Fem narkomane hadde allerede dødd av overdose. Ifølge kollegaene på narkoavdelingen hadde politiet i Russland og Baltikum liknende problemer.

Fy faen, tenkte Hamrin og tørket ansiktet med en papirserviett. Han kunne ikke bli kvitt tanken på at han kunne ha stoppet innføringen hvis han ikke hadde solgt seg til Kadinskij. Men nå satt han her i skammekroken og kunne ikke gjøre en dritt. Han måtte nøye seg med å se på mens kollegaene prøvde å kartlegge organisasjonen som solgte heroinet. Men det gikk altfor treigt. Og man kunne si hva man ville om Pablo Carlén og Jens Åkerman, men de var for uerfarne og hadde ikke de rette kontaktene i underverdenen.

Hamrin visste at han var rett mann for jobben – men for Anjas og jentenes skyld våget han ikke å utfordre Kadinskij. Dessuten hadde han lovet Axberg å ikke finne på noe dumt. Spørsmålet var hvor lenge han ville klare å holde ut med å sitte på rumpa og se heroinet ta livet av den ene junkien etter den andre.

Han gikk tilbake til skrivebordet og logget inn på hjemmesiden til Spilleavhengiges landsforbund. I en halvtime chattet han med noen andre spilleavhengige og følte en viss lettelse over at han ikke var alene med bekymringene sine. Han var fast bestemt på aldri å spille igjen, og selv om han hadde kjent trangen noen ganger, hadde han ikke hatt noen tilbakefall. Dette tross all reklamen om fantastiske vinnersjanser som skyllet over ham på TV og i aviser og daglig spam.

Det eneste han måtte gjøre når impulsen om å satse noen hundrelapper kom over ham, var å tenke på Anja og jentene. Hamrin grøsset ved tanken på at han til og med hadde spilt bort arven fra Anjas far i håp om å vinne i nettpoker. Hvordan hadde han kunnet være så dum?

Heldigvis hadde Anja tilgitt ham, og det føltes godt at han hadde fulgt Axbergs råd og fortalt henne alt. Anja hadde som vanlig vært forståelsesfull og sagt at det var bra at han var ærlig med henne.

«Det er det viktigste», hadde hun sagt, «at vi er oppriktige overfor hverandre.»

Han ble varm innvendig hver gang han husket ordene. Selvfølgelig hadde han lovet å betale tilbake hver eneste krone av arven som skulle gå til renoveringen av landstedet på Höga kusten. Riktignok ville det ta tid, men det inngikk i saneringsplanen som banken hadde hjulpet ham å legge.

Han hadde også lånt penger av Axberg for å komme seg ut av den mest akutte krisen. De skulle også betales tilbake, og for hver lønn ble 2000 kroner automatisk overført til Axbergs konto. I det tempoet ville det ta drøye tre år å bli kvitt gjelden. Og selv om Axberg ved flere anledninger hadde sagt at det ikke hastet med pengene, følte Hamrin seg frustrert hver gang han tenkte på det. Han hatet å stå i gjeld.

Alt ville vel ordne seg til slutt, tenkte han, og tvang i seg den siste kaffeskvetten. Så grep han det øverste papiret i den nærmeste haugen og begynte å lese om et innbrudd i en varebil utenfor kasinoet for tre uker siden.

Da ringte telefonen. Han la ned papiret og svarte.

«Sven Hamrin.»

«Det er fra lenskommunikasjonssentralen. Vi fikk nettopp inn en melding om en død kvinne i lysløypa ved sykehuset.»

Hamrin blunket og kikket på klokken. Kvart på elleve.

«Hvorfor ringer dere til meg?»

«Ingen av de andre på avdelingen svarer.»

Nettopp, husket Hamrin. Innebandyhelvetet.

«Hva er det som har skjedd?» spurte han.

Tre minutter senere løp han nedover trappen til gymsalen i kjelleren. Da han rev opp døren, så han at Pablo Carlén sentret til Sofia Waltin, som skjøt et skudd i stangen. Ballen fløy i en vid bue og landet ved Hamrins føtter. Han sto stille og ventet til han fikk alles oppmerksomhet.

«Det har kommet inn en alarm. En kvinne er blitt funnet død i lysløypa ved sykehuset. Ser ut som en voldtekt som har gått over styr. Vi har en patrulje på åstedet, som sperrer av.»

Etterforsker Johan Axberg tørket svetten av pannen og rev av seg den gule vesten.

«OK», sa han. «Jeg og Sankari stikker bort.»

«Jeg blir med», sa Sofia Waltin.

«Ja visst», sa Axberg.

Axberg henvendte seg til Pablo Carlén og Jens Åkerman, som allerede var i ferd med å rydde bort målene.

«Dere har det vel travelt med junkiene dere skal avhøre?»

«Ja», sa Pablo. «Vi har fire til i dag. Forhåpentligvis kan vi få navnene på noen av langerne som pusher heroinet.»

«Greit», sa Axberg og begynte å gå mot utgangen. «Vi ses om ti minutter på parkeringsplassen.»

Spillerne skyndte seg mot dusjen. Hamrin vendte uten hastverk tilbake til kontoret sitt.

